Title: พระราชกฤษฎีกาว่าด้วยการเรียกชื่อปริญญา การใช้อักษรย่อสำหรับปริญญาและครุยวิทยฐานะในคณะสังคมวิทยาและมานุษยวิทยา  มหาวิทยาลัยธรรมศาสตร์  พ.ศ. 2528

พระราชกฤษฎีกา

พระราชกฤษฎีกา
ว่าด้วยการเรียกชื่อปริญญา
การใช้อักษรย่อสำหรับปริญญา
และครุยวิทยฐานะในคณะสังคมวิทยาและมานุษยวิทยา
มหาวิทยาลัยธรรมศาสตร์
พ.ศ. ๒๕๒๘

ภูมิพลอดุลยเดช ป.ร.
ให้ไว้ ณ วันที่ ๖
กุมภาพันธ์ พ.ศ. ๒๕๒๘
เป็นปีที่ ๔๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดการเรียกชื่อปริญญา
การใช้อักษรย่อสำหรับปริญญาและครุยวิทยฐานะในคณะสังคมวิทยาและมานุษยวิทยา
มหาวิทยาลัยธรรมศาสตร์

อาศัยอำนาจตามความในมาตรา ๑๕๙ ของรัฐธรรมนูญแห่งราชอาณาจักรไทยมาตรา
๔๓ แห่งพระราชบัญญัติมหาวิทยาลัยธรรมศาสตร์ พ.ศ. ๒๔๙๕
ซึ่งแก้ไขเพิ่มเติมโดยพระราชบัญญัติมหาวิทยาลัยธรรมศาสตร์ (ฉบับที่ ๓) พ.ศ. ๒๔๙๙
และมาตรา ๔๘ แห่งพระราชบัญญัติมหาวิทยาลัยธรรมศาสตร์ พ.ศ. ๒๔๙๕
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยการเรียกชื่อปริญญา
การใช้อักษรย่อสำหรับปริญญา และครุยวิทยฐานะในคณะสังคมวิทยาและมานุษยวิทยา มหาวิทยาลัยธรรมศาสตร์
พ.ศ. ๒๕๒๘

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
การเรียกชื่อปริญญา
และการใช้อักษรย่อสำหรับปริญญาในคณะสังคมวิทยาและมานุษยวิทยา
มหาวิทยาลัยธรรมศาสตร์ ให้กำหนดดังนี้
(๑) ผู้ได้ปริญญาตรี เรียกว่า สังคมวิทยาและมานุษยวิทยาบัณฑิต
ใช้อักษรย่อ สม.บ.
(๒) ผู้ได้รับปริญญาโท เรียกว่า สังคมวิทยาและมานุษยวิทยามหาบัณฑิต
ใช้อักษรย่อ สม.ม.
(๓) ผู้ได้รับปริญญาเอก เรียกว่า สังคมวิทยาและมานุษยวิทยาดุษฎีบัณฑิต
ใช้อักษรย่อ สม.ด.

มาตรา ๔ 
ครุยวิทยฐานะสำหรับปริญญาบัณฑิตในคณะสังคมวิทยาและมานุษยวิทยา
ให้กำหนดดังนี้
ชั้นปริญญาตรี ครุยทำด้วยผ้า แพร หรือเสิร์จสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้าง ยาวตกข้อศอก
มีพาดบ่าซ้ายทำด้วยแพร เสิร์จ หรือกำมะหยี่ สีชมพูประกอบด้วยวงกลมเส้นผ่าศูนย์กลาง
๗ เซนติเมตร บนวงกลมมีตราธรรมจักรทำด้วยโลหะสีทองขอบลงยาสีแดง ตอนล่างมีอักษรย่อ ม.ธ.
ลงยาสีน้ำเงิน ตรงกลางมีพานรัฐธรรมนูญสีทอง ด้านหน้าของพาดบ่ายาวตามลำตัวประมาณ ๕๕
เซนติเมตร มีแถบสีขาวทำด้วยไหมพรมหรือขนสัตว์ที่ปลายพาดบ่า กว้าง ๑๐ เซนติเมตร ยาว
๑๕ เซนติเมตรหนึ่งแถบ ด้านหลังมีจีบยาวตามลำตัวประมาณ ๕๐ เซนติเมตร
มีแถบที่ปลายพาดบ่าเช่นเดียวกับด้านหน้า หนึ่งแถบ
ประกอบด้วยหมวกแผ่นสี่เหลี่ยมด้านเท่ามุมตัดสีดำ ทำด้วยผ้า แพร หรือเสิร์จ
มีภู่ห้อยสีชมพู
ชั้นปริญญาโท เช่นเดียวกับปริญญาตรี
แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ สูงจากแถบเดิม ๕ เซนติเมตร
ชั้นปริญญาเอก เช่นเดียวกับปริญญาโท แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ
สูงจากแถบบน ๕ เซนติเมตร

มาตรา ๕ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการยกฐานะแผนกสังคมวิทยาและมานุษยวิทยา
ขึ้นเป็นคณะสังคมวิทยาและมานุษยวิทยาในมหาวิทยาลัยธรรมศาสตร์ สมควรกำหนดการเรียกชื่อปริญญา
การใช้อักษรย่อสำหรับปริญญา และครุยวิทยฐานะในคณะสังคมวิทยาและมานุษยวิทยา
มหาวิทยาลัยธรรมศาสตร์  จึงจำเป็นต้องตราพระราชกฤษฎีกานี้

วิชชุตา/ผู้จัดทำ
๒๐
มกราคม ๒๕๕๔

นฤตยา/ผู้ตรวจ
๒๐ พฤษภาคม ๒๕๕๔

[๑] ราชกิจจานุเบกษา
เล่ม ๑๐๒/ตอนที่ ๒๐/ฉบับพิเศษ หน้า ๕/๑๔ กุมภาพันธ์ ๒๕๒๘